DA Den Europæiske Unions Tidende CE 84/939

(2004/C 84 E/1037)

SKRIFTLIG FORESPØRGSEL E-1072/04

af Roberta Angelilli (UEN) til Kommissionen

(6. april 2004)

Om: Historisk mindedag for det første krybbespil i Greccio

Byen Greccio, som ligger i Rieti-provinsen, er venskabsby med Betlehem og kendt i hele verden for sin historiske mindedag for det første krybbespil, som blev opført i 1 223 af Sankt Franciscus. Pro-Loco-foreningen i Greccio har siden 1 973 været engageret i at fremme og beskytte denne enestående og vigtige historiske og kulturelle begivenhed. Takket være alle disse års arbejde er interessen for denne begivenhed steget så kraftigt, at der kommer tusinder af mennesker fra hele verden til området for at overvære begivenheden, hvor mere end tusinde udklædte personer medvirker.

Initiativet har til formål at fremme udbredelsen af kultur og traditioner over landegrænserne, hvad der også er et af målene for Kultur 2000.

Kommissionen bedes i lyset af ovenstående svare på,

1. hvilke handlinger eller programmer der er planlagt som led i Kultur 2 000 til at finansiere denne type initiativer?

2. om de prioriterede projekter for 2 004 omfatter dette område?

3. om der ud over Kultur 2 000 er mulighed for at finansiere en sådan begivenhed via andre programmer?

4. om der er mulighed for, at Kommissionen kan være protektor for denne begivenhed?

Svar afgivet på Kommissionens vegne af Viviane Reding

(30. april 2004)

Formålet med programmet Kultur 2 000 er at fremme kunstnerisk og kulturelt samarbejde i Europa og bidrage til virkeliggørelsen af et fælles kulturområde. Som led i Kultur 2 000 kan der ydes støtte til kulturelle projekter, hvis planlægning, tilrettelæggelse og gennemførelse foregår i et samarbejde mellem organisationer fra forskellige europæiske lande, som er aktive inden for kunst og kultur på alle mulige forskellige områder (scenekunst, bildende kunst, litteratur, kulturarv, kulturhistorie osv.).

Hvert år offentliggøres der en indkaldelse af forslag, hvori man opfordres til at indgive ansøgninger om støtte til kulturelle samarbejdsprojekter, som påbegyndes det følgende år. I august 2 003 offentliggjordes således en indkaldelse af forslag til projekter med start i 2004. Sidst frist for indsendelse af forslag var, alt efter projekttype, den 30. oktober eller den 14. november 2003. Indkaldelsen af forslag for projekter, der påbegyndes i 2005, offentliggøres ifølge planen inden udgangen af første halvår 2004. Kommissionen har ikke fastlagt nogle særligt prioriterede områder for denne indkaldelse.

Ved siden af Kultur 2 000 findes en lang række andre EU-instrumenter, der yder støtte til kulturarrangementer. Der er fortrinsvis tale om strukturfondene, hvilket fremgår af et arbejdsdokument, som Kommissionen har udarbejdet for kort tid siden. Det kan ses på Europa-netstedet med følgende adresse: (http://europa.eu.int/comm/culture/eac/index_en.html). Byen Greccio er dog ikke berettiget til støtte fra Den Europæiske Fond for Regionaludvikling (EFRU) i programmeringsperioden 2000-2006.

For at Kommissionen kan optræde som protektor, skal arrangementet både være europæisk i sin art og bygge på et europæisk samarbejde. Kommissionen modtager gerne en ansøgning om protektorat fra byen Greccio. Det skal dog understreges, at et protektorat består i moralsk støtte. Det indebærer ingen økonomiske forpligtelser for Kommissionen og foregriber på ingen måde udfaldet af en eventuel støtteanmodning i samme anledning.